پھر جب حضرت علیؓ اور امیر معاویہؓ میں اختلاف شروع ہوا اور حضرت علیؓ نے جریر بن عبداللہ بجلی کو بیعت کے لیے امیر معاویہ ؓ کے پاس بھیجا اوریہ مطالبہ کیا کہ بیعت کرو ، ورنہ جنگ کے لیے تیار ہو جاؤ تو امیر معاویہؓ نے اپنے خاندان والوں سے مشورہ کیا ، عتبہ بن ابی سفیان نے رائے دی کہ عمرو بن العاصؓ کو بلا کر ان سے مشورہ لو ، حضرت عمرو بن العاص ؓ اس وقت فلسطین میں تھے بلا کر آئے ، ( طبری کی ایک روایت یہ ہے کہ عمرو بن العاصؓ حضرت عثمانؓ کی شہادت کی خبر سن کر خود آئے تھے)امیر معاویہؓ نے کہا اس وقت کئی مہمیں درپیش ہیں ، محمد بن حنفیہ قید خانہ توڑ کر اپنے ساتھیوں سمیت فرار ہو گئے ہیں ، قیصر روم علاحدہ چڑھائی پر آمادہ ہے ، تیسرا اور سب سے اہم معاملہ یہ ہے کہ علیؓ نے بیعت کا مطالبہ کیا ہے اور انکار کی صوررت میں جنگ پر آمادہ ہیں ، انھوں نے مشورہ دیا کہ محمد بن حنفیہ کا تعاقب کراؤ مل جائیں تو فبہا ورنہ کوئی حرج نہیں ، قیصر روم کے قیدی چھوڑ کر اس سے مصالحت کرلو ، علیؓ کا معاملہ البتہ بہت اہم ہے ، مسلمان کبھی تم کو ان کے برابر نہ سمجھیں گے ، معاویہؓ نے کہا وہ عثمانؓ کے قتل میں معاون تھے ، امتِ اسلامیہ میں پھوٹ ڈال کر فتنہ پیدا کیا ، عمرو بن العاصؓ نے کہا لیکن تم کو سبقت اسلام اور قرابت نبوی ﷺ کا شرف حاصل نہیں ہے اور میں تمھارے مقصد کے حصول کے لیے خواہ مخواہ کیوں تمھاری مدد کروں ، امیر معاویہؓ نے کہا آخر کیا چاہتے ہو ، عمرو بن العاص ؓ نے کہا مصر ، امیر معاویہؓ نے کہا تم مصر چاہتے ہو اور مصر کسی طرح عراق سے کم نہیں ہے ، عمروؓ نے کہا ہاں ، لیکن مصر کا مطالبہ اس وقت ہے جب علیؓ کو تم مغلوب کر چکے ہوگے اور دنیا تمھارے زیر نگیں ہوگی ، اس گفتگو کے بعد حضرت عمرو بن العاصؓ اپنی قیام گاہ پر چلے گئے ، عتبہ بن ابی سفیان نے امیر معاویہؓ سے پھر اصرار کیا کہ مصر دے کر کیوں نہیں فائدہ اٹھاتے ، ان کے اصرار پر امیر معاویہؓ راضی ہو گئے اور دوسرے دن صبح کو حضرت عمرو بن العاص رضی اللہ تعالیٰ عنہ سے مصر دینے کا تحریری وعدہ کر لیا ۔
Entity: عمرو بن العاص — Type: /person, /person/soldier, /person/politician